Pikten

De Pikten is en vun de Stämm, de in de Tieden vun dat Röömsche Riek in dat hüdige Schottland leevt hefft. Se hefft sik in de Piktisch Spraak ünnerholen. Dat is antonehmen, dat dat en Keltisch Spraak weer. 

Herkamen
In de Iesentiet üm un bi 50. v. Chr., just ehr Julius Caesar nah Britannien keem, höör de keltisch Migratschoon na Schottland up. Dat Land weer dormols updeelt in verscheden Stämm, de een gegen den annern strieden döen. Düsse Stämm hefft vun Landboo (Garst un Haber), vun Veehtucht (Schaap), vun Jagd un vun Fischeree leevt. De Römers hefft jem den Naam Pikten geven vunwegen dat se al tätoweert weern (picti heet up Latiensch anmaalte Lüde). 

Historie
En wichtigen König vun de Pikten weer Onuist. He hett de Pikten ehr Kuntreien in dat fröhe Middelöller duchtig utbreedt. De Pikten sünd ok mit dat Christendom tohopenkamen. De hillige Kolumban hett versöcht, Christen vun jem to maken. Dat is hüde nich bekannt, ob em dat glückt is. De eenzigen Schriften, de de Pikten nalaten hefft, sünd schreven in een Aart vun Runen, de in Steen schraapt wurrn sünd. De Naam vun düt besünner Alphabet is Ogham-Alphabet. Hüdigendags kann dat Alphabet süms leest weern, man wat dor schreven steiht, is nich to begriepen, vunwegen dat över de Piktisch Spraak so wenig bekannt is. Ok över jem ehr Mythologie un över jem ehr Leven is meist nix bekannt. Later sünd de Pikten woll in dat Königriek vun Dalriada mit upgahn un noch later in dat Königriek vun Schottland. 

 Weblinks 

 Över piktische Bestattungsbräuche: Pictish Burial Practices and Remains (engelsch)

Kategorie:Schottland
Kategorie:Volksgrupp
Kategorie:Kelten
Kategorie:Gifft dat nich mehr
Kategorie:Antike
Kategorie:Middelöller